**Sun Microsystems** on Yhdysvalloissa, Kalifornian Piilaaksossa päämajaansa pitävä tietokoneita, puolijohteita ja ohjelmistoja valmistava yritys.

Yrityksen perustivat Andreas Bechtolsheim, Bill Joy, Vinod Khosla ja Scott McNealy vuonna 1982.

Oracle ilmoitti ostavansa yhtiön 7,4 miljardilla dollarilla vuonna 2009. Kauppa valmistui vuonna 2010.

Historiaa
---------

Sun 1 tietokonemuseossa
Vuonna 1982 Yrityksen perustajiin kuuluva Scott McNealy rekrytoi Bill Joyn kehittämään käyttöjärjestelmää Andy Bechtolsheimin rakentamalle työasemalle.
 Yrityksen alkuperäinen nimi SUN oli lyhenne sanoista *Stanford University Network*.

Khoslan jälkeen Scott McNealy toimi toimitusjohtajana 22 vuoden ajan, aina huhtikuuhun 2006.

Sunin tuotteisiin kuuluvat palvelimet ja työasemat, päätteet, Solaris-käyttöjärjestelmä ja Java-ohjelmointikieli. 

Solaris-käyttöjärjestelmä perustui aluksi BSD-julkaisuun (tuolloin nimellä SunOS) ja siirtyi myöhemmin käyttämään AT&T:n UNIX System V -julkaisua, jolloin myös nimi muuttui. Sunin muita ohjelmistotuotteita ovat muun muassa NeWS-ikkunointi ja graafinen käyttöliittymä OPEN LOOK, josta tuli osa Common Desktop Environment -työpöytäympäristöä.

Network File System (NFS) on Sunin kehittämä hajautettu levyjärjestelmä hakemistojen ja tiedostojen etäkäyttöön verkotetuilla tietokoneilla. NFS on yksi ensimmäisiä onnistuneita menetelmiä ja se on tuettu useimmissa Unix-kaltaisissa käyttöjärjestelmissä.

Vuonna 1988 AT&T osti 20 prosentin osuuden Sun Microsystemsistä, jonka jälkeen useat yritykset perustivat Open Software Foundationin. Vuonna 1991 AT&T myi lähes koko osuutensa Sunista.

Sun työasemat Sun 1:stä Sun 3:een käyttivät Motorola 68000 -sarjan suorittimia. Sun 4 -sarjan malleissa otettiin käyttöön yhtiön kehittämä SPARC-suoritin.

Vuonna 1989 julkaistu SPARCstation 1 (Sun 4/60) osoittautui suosituksi työasemaksi, joka myi ensimmäisenä vuotena noin 35 000 kappaletta.
Vuonna 1995 julkaistu Sun Ultra 1 oli ensimmäinen 64-bittistä UltraSPARC-suoritinta käyttävä tietokone, joka oli SPARCStation-sarjan seuraaja.

McNealyn aikana Sunista kehittyi vertikaalisesti integroitujen tuotteiden tarjoaja, joka kehitti laitteistonsa omista mikrosiruista alkaen käyttämään omaa käyttöjärjestelmäänsä. Myöhemmin Sun alkoi hyödyntää myös AMD Opteron ja Intel Xeon -suorittimia ja Linuxia. Palvelinohjelmistopuolelle Sun siirtyi Javan menestyksen myötä. Sun julkaisi 2005 GlassFish-Java-EE-palvelimen avoimella lähdekoodilla ja vahvisti tätä puolta mm. ostamalla ruotsalaisen MySQL-tietokantaa kehittävän MySQL AB:n vuonna 2008. Sun tarjoaa myös ilmaisen NetBeans-ohjelmointiympäristön.

Vuosien 1996 ja 2000 välillä Sun teki JavaStation-verkkotietokoneita, joiden seuraaja olivat Sun Ray -kevytpäätteet. JavaStation käytti JavaOS-käyttöjärjestelmää. Sun Ray -päätteet lakkautettiin vuonna 2013.

Vuonna 1999 Sun osti saksalaisen Star Divisionin, joka oli kehittänyt StarOffice-toimisto-ohjelmiston. 
Sunin aikomuksena oli tarjota toimisto-ohjelmistoa webin kautta.
Sun osti Star Divisionin 73,5 miljoonalla dollarilla. Ohjelmisto on suunnattu kilpailemaan Microsoftin vastaavan tuotteen kanssa, jota on kutsuttu monopolistiseksi.
StarOffice julkaistiin myöhemmin avoimen lähdekoodin OpenOffice.org-ohjelmistona.

Vuonna 2005 Sun julkaisi palvelinkäyttöjärjestelmänsä Solariksen avoimella lähdekoodille OpenSolariksena ja Javan loppuvuodesta 2006. Pääosa Sunin ohjelmistoista on näin avointa lähdekoodia, joka tukee palvelinlaitteistojen myyntiä ja toisaalta Sun saa tuloja myymällä ohjelmistoihin kaupallista tukea ja sertifikointeja.

Vuonna 2000 Sun osti Cobalt Networksin kahden miljardin dollarin arvoisella osakkeiden vaihdolla.

Vuoden 2008 marraskuussa uutisoitiin Sunin antavan potkut 5 000–6 000 työntekijälle taloudellisen tilanteen vuoksi. Sunille jäi potkujen jälkeen 27 000–28 000 työntekijää 

Keväällä 2009 huhuttiin IBM:n olevan ostamassa Sunia ja tarjonneen yhtiöstä 6,5 miljardia dollaria. Kauppa ei kuitenkaan toteutunut.

Yhdysvaltalainen Oracle teki huhtikuussa 2009 sopimuksen Sun Microsystemsin ostamisesta 7,4 miljardilla dollarilla. Kauppa edellytti sekä Yhdysvaltain että EU:n kilpailuviranomaisten hyväksymistä.

Oracle ja Sun Microsystems ilmoittivat 20. huhtikuuta 2009 päässeensä sopimukseen yrityskaupassa, jossa Oracle ostaa Sunin noin 7,4 miljardilla dollarilla. Oraclen toimitusjohtajan Larry Ellisonin mukaan "Java on tärkein ohjelmisto, jonka Oracle on koskaan hankkinut".

Lähteet
-------

1. 1 2  Mark Hall: Sun Microsystems, Inc. Encyclopaedia Britannica. Viitattu 6.9.2019. (englanniksi)
2. ↑  Andrew Clark: Oracle's takeover of Sun Microsystems comes as surprise to software industry  20.4.2009. The Guardian. Viitattu 6.9.2019. (englanniksi)
3. ↑  Stephen Shankland: Oracle buys Sun, becomes hardware company  27.1.2010. Cnet. Viitattu 6.9.2019. (englanniksi)
4. 1 2  Kevin Featherly: Bill Joy Encyclopaedia Britannica. Viitattu 6.9.2019. (englanniksi)
5. ↑
6. ↑  The History of Solaris (PDF) *cse.unl.edu*. Viitattu 10.9.2019. (englanniksi)
7. ↑  Sun’s Network File System (NFS) *pages.cs.wisc.edu*. Viitattu 15.2.2017.
8. ↑  The Sun Network File System: Design, Implementation and Experience (1986) *citeseerx.ist.psu.edu*. Viitattu 15.2.2017.
9. ↑  AT&T to Buy Stake In Sun Microsystems – Internet Archive
10. 1 2  Peter H. Salus: Dueling UNIXes and the UNIX Wars (PDF) *usenix.org*.  2015. Viitattu 31.8.2019. (englanniksi)
11. ↑  AT&T; to Sell Most of Its 19% Stake in Sun Microsystems *latimes.com*.  4.6.1991. Viitattu 7.11.2021. (englanniksi)
12. ↑  Chip Hall of Fame: Sun Microsystems SPARC Processor *spectrum.ieee.org*.  30.6.2017. Viitattu 21.10.2019. (englanniksi)
13. ↑  History of SPARC systems 1987-2006 *softpanorama.org*. Viitattu 21.10.2019. (englanniksi)
14. ↑  Sun SPARCstation 1 *computinghistory.org.uk*. Viitattu 25.8.2021. (englanniksi)
15. ↑  Sun Ultra 1 *computinghistory.org.uk*. Viitattu 25.8.2021. (englanniksi)
16. 1 2  2. What is a JavaStation? *tldp.org*. Viitattu 25.8.2021. (englanniksi)
17. ↑  Sun JavaStation-1 *computinghistory.org.uk*. Viitattu 25.8.2021. (englanniksi)
18. ↑  Sun Microsystems Sun Ray 1 Thin Client *computinghistory.org.uk*. Viitattu 25.8.2021. (englanniksi)
19. ↑  UPDATED! Sun Ray Hardware Last Order Dates & Extension of Premier Support for Desktop Virtualization Software *blogs.oracle.com*.  1.8.2013. Viitattu 25.8.2021. (englanniksi)
20. 1 2  Steve Lohr: With Acquisition, Sun Takes Aim at Microsoft *archive.nytimes.com*.  31.8.1999. Viitattu 25.8.2021. (englanniksi)
21. ↑  Sun May Buy Star Division for Office Software *techmonitor.ai*.  26.7.1999. Viitattu 25.8.2021. (englanniksi)
22. 1 2 3  Stephen Shankland: Sun shelled out $73.5 million for Star Division *cnet.com*.  2.1.2002. Viitattu 25.8.2021. (englanniksi)
23. ↑  Joe Wilcox: Judge calls Microsoft a "monopoly" *cnet.com*.  5.11.1999.  Arkistoitu 26.8.2000. Viitattu 25.8.2021. (englanniksi)
24. ↑  Sun Microsystems Open Sources StarOffice Technology *openoffice.org*.  19.7.2000. Viitattu 10.2.2020. (englanniksi)
25. ↑  Carol King: Sun Takes a Shine to Cobalt *web.archive.org*.  19.9.2000. Viitattu 25.8.2021. (englanniksi)
26. 1 2  Plaza.fi[vanhentunut linkki] Sun antaa kenkää 6 000 työntekijälleen
27. ↑  IBM ostamassa Sunia 6,5 miljardin dollarin jättikaupalla  18.3.2009. Tekniikka ja talous.  Arkistoitu 21.4.2009. Viitattu 20.4.2009.
28. 1 2  Heidi Vaalisto: Oracle ostaa Sunin  20.4.2009 14:53. Digitoday. Viitattu 20.4.2009.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Sun Microsystems**.
* Sun Microsystems Laboratories The First Ten Years 1991−2001 (PDF) (englanniksi)
* Sun Microsystemsin suomenkieliset sivut
* Sun Microsystems (englanniksi)